Før du begynner å fylle ut skjemaet er det viktig å få en oversikt over hva som er tinglyst på eiendommen som avdøde eide. Det kan du gjøre ved å gå inn på nettsiden Se eiendom . Der får du blant annet informasjon om hvor stor andel av eiendommen avdøde eide, og om det er tinglyste heftelser i eiendommen. Dette er en gratisløsning, men det kreves at du logger deg inn via en ID-portal, for eksempel MinID eller BankID. Her finner du linken til Se eiendom. Du kan søke på tre ulike måter. Adressen til eiendommen. Kommune, gårds og bruksnummer. Dersom eiendommen har seksjonsnummer og/eller festenummer må du også legge til det. Du søker slik: kommunenavn eller kommunenummer (4 siffer)-gårdsnummer og bruksnummer, eventuelt festenummer eller seksjonsnummer. Eksempelsøk: Oslo-1/100. Dersom du er usikker på adressen eller gårds- og bruksnummeret, kan du også lete deg frem i kartet på nettsiden www.norgeskart.no